Vrou in hof ná eggenoot in huisbrand sterf | Maroela Media
Vrou in hof ná eggenoot in huisbrand sterf
Gregor Travers (Foto: Verskaf)
'n Oos-Randse vrou word nou van moord aangekla nadat haar man vroeër vandeesmaand uit hul brandende huis in Kempton Park gered en intussen in die hospitaal dood is.
Caroline Ann Travers (47) het byna twee weke gelede buite die brandende huis in Norkem Park aan 'n vrou erken dat sy die brand gestig het en gesê sy hoop haar man, Gregor Travers, brand dood.
Travers het ook glo die egpaar se twee honde in die huis toegesluit. Die honde het nie die brand oorleef nie.
Petrol is die betrokke nag op die toneel gevind.
Sers. Barbara-Anne Ferreira, polisiewoordvoerder, sê 'n vrou – die klaer in die saak – is in die vroeë oggendure na die egpaar se brandende huis in Norkem Park ontbied waar Travers haar meegedeel het dat sy die huis aan die brand gesteek het.
'n Polisiebeampte en 'n lid van die plaaslike gemeenskapspolisiëringsforum (GPF) het by hul aankoms 'n venster gebreek en is toe die brandende huis in om Gregor te red. Gregor is met ernstige brandwonde in die gang gevind en na buite gesleep.
Hy is op die toneel deur paramedici behandel voordat hy in 'n kritieke toestand na die Tembisa-hospitaal gehaas is vir verdere mediese behandeling.
Travers is op die toneel op aanklag van brandstigting en poging tot moord in hegtenis geneem terwyl brandbestryders die brand geblus het.
Die klag van poging tot moord is intussen na moord gewysig nadat Gregor dae later aan sy wonde in die hospitaal beswyk het.
Ferreira sê Travers sal na verwagting volgende week in die hof verskyn op aanklag van moord.
Verskeie mense het sedert Gregor se dood hul medelye op sosiale media betuig.
"'n Vriendelike, saggeaarde en sorgsame man wat baie gemis sal word," lui een van die boodskappe op Facebook.
Wall Street wil SA renosters help
Absoluut afgryslik!!! Boonop klink dit nie vir my of al haar varkies op hok is as sy op die toneel al aan iemand erken het dat sy dit gedoen het nie. Simpatie met naasbestaandes van Mnr. Travers.
En dit het haar nou presies WAT in die sak gebring?
Nee o genade……………daar is nie woorde om hierdie vrou te beskryf nie. Lyk my die ANC gebare en optredes het nou al oorgespoel na ander toe. Innige Simpatie en meegevoel met Mnr Gregor Travers se familie en naasbestaandes.